Адыгэ лексикографием итеорие игъэпсын псынкIэгъо дэдэу щытэп, сыда пIомэ наукэу зэрэщытымкIэ ащ лъапсэ фэхъурэр лексикографием итарихърэ ипрактикэ IофшIагъэхэмрэ язакъоп, бзэшIэныгъэм иIахьэхэу лексикологием, семасиологием, фразеологием, стилистикэм, грамматикэм, диалектологием, ягъэхъагъэхэми ар япхыгъэ шъыпкъ. ГущыIэм пае, вариант гущыIэхэм, бзэшапхъэм, диалект, интердиалект, терминологие, мэхьэнабэ гущыIэхэм, омонимхэм, синонимхэм, гущыIэ зэхэлъхэм, фразеологизмэхэм ыкIи нэмыкIыбэхэм яхьылIэгъэ Iофыгъохэр лъыкIахьэу гущыIалъэхэм къащыбгъэлъэгъонхэ плъэкIыщтэп бзэ теорием ахэр икъоу къыщызэхэмыфыгъэхэу щытымэ. Е.Н. Толикинам етхы: «Лексикографие теориехэр бзэшIэныгъэм иIэхьэ хэгъэушъхьафыкIыгъэу зэрэщытымкIэ практикэ лексикографиемрэ теорие наукэмрэ зэрэзэпхыгъэхэм къапкъырыкIыгъ. Ащ а зы пкъыгъом инаучнэ ушэтынитIу зэзгъэкIурэ къэтхыхьан лексикографием иправилэхэр егъэпсы» (Толикина, 1976: 54).